钦定古今图书集成/方舆汇编/职方典/第1106卷 > 《题铜山石室》林焊
## 钦定古今图书集成/方舆汇编/职方典/第1106卷 > 《题铜山石室》林焊

洞门六六锁烟霞，碧水丹山第一家。夜半寒泉流出
月，晓天清露滴松花。

《府志》：唐范摅《云溪友议》载：崔衮，咸通间刺史。有麻衣
黎瓘者，南海狂士也。游于漳，频于席上喧酗。乡饮之
日，诸宾悉赴客司，独不召瓘。瓘作翻韵诗赠崔使君，
坐中皆大笑。崔使驰骑迓之，其诗曰：“惯向溪边折柳
杨，因循行客到州漳，无端偶触王衙押，不得今朝看
饮乡。”按刺史崔衮，其押衙王剬也，与衮名俱见开元
寺“《咸通塔》中。”

王绪，光州固始人。见逼于秦宗权，遂以其兵叛，自南
康入临汀、漳浦，有众数万。至南安为王“潮、王审知所
劫，观察使陈岩表潮为漳州刺史”，后遂并福州，时唐
大顺三年也。

南唐保大四年，命改漳州为南州，以董思安为刺史。
七年，留从效遣从愿杀思安，据南州，自称刺史，唐不
能问。

绍兴中，有王大宾者，提点福建刑狱。时临漳蔡冈岭
丛薄蔽翳，山石荦确，盗乘间剽劫。大宾以囊金募民
抉薮甃道十馀里，行者便之。

恭宗德祐二年八月，漳州乱，以陈文龙为闽、广宣抚
使讨之。寻以黄恮为同提刑、招捕使兼知漳州，以文
龙知兴化军。

元世祖至元十七年八月，剧贼陈吊眼、陈桂龙陷漳
州，杀招讨傅全，万户府知事阚文兴死之，妻王氏赴
火死。既而唆都来讨，吊眼出走，陈桂龙逃入𤲞洞。
陈友定元季据福建，败胡深兵，夺回汀州。元人加友
定平章，遂发兵声取诸郡。丙午九月，友定使至漳，漳
守臣罗良独不下，叹曰：“贼岂人为乎？”乃以书责友定
曰：“足下为参政，国之大臣也。汀州之复，乃其职耳，可
以功而自恣耶？燕只平章，足下之僚长，又可威逼耶？
夫非君命而得郡邑者，人人皆得而诛之。今郡邑之
长，君命也，不可以加戮；百司之职，君役也，不可以加
窜。足下破郡邑为家资，驱官僚为臣妾，口言为国家，
实私图耳。跬步之际，真伪甚明，不知足下将为郭子
仪乎？将为曹孟德乎？”友定得书大怒，益发兵攻漳州，
檄曰：“早降享冨贵；不降则噍类无遗。”兵渡柳营江，良
战败绩，遂围城。逾旬月，部下有叛者缘城入，城陷，良
死之。友定据漳，以州城地势完固，乃遣人凿山以泄
气，又缩城之东西北三面，纵役其民。

正统十四年，沙、尤寇邓茂七倡乱，其党杨福率众数
万攻陷漳浦、南靖、长泰、龙岩，围漳城。漳州卫指挥顾
斌大破之，保定伯梁瑶、都督范雄擒杀漳民应贼者。
既而贼围南诏八阅月，耆民涂膺、许尚端等婴城固
守，却之。茂七，沙县之舆皂也，与弟茂八以左道惑众，
愚民从者数万，伪称“罗平王”，寻逼漳境。漳民张福荣、
曾钦重、陈皓、蔡孟贞等应之，遂陷诸县嘉靖九年正月，漳浦四都有海屿，三峰并列，其日忽
没于海，不见。顷之，三峰为一，屹立腾空，有楼台巍焕
之状，变态不常，浮沉不一，如是者凡三日，识者以为
蜃气见云。

少司马陈洪谟守漳，见文庙乐器久坏，遣人求泗滨
磬，请神乐观知音乐羽士教俊民肄习，仍刻《大成乐
谱》传焉。适琉球使者过漳来观，皆合掌捧手，称叹而
去。在漳三年，畬人居海滨者见大鸟飞过，遗一尾水
滨，长七、八尺，五采炫焕，以为凤尾来献。公命贮库中，
略不为异。后镇守中使遣人来索，公曰：“久焚之矣。古
人崇雅黜浮，往往如此。”

延平别驾张天衢来莅海澄安边馆。时海沧道途未
治，雨候，行者病焉。张斥赎锾若干金，购石甃之，平崎
岖为康庄者十馀里。

姜谅为漳守，直指张穆按闽报命疏荐姜，有“盗化民
安”语。大学士李东阳问曰：“化，《易》言哉？”穆曰：“海滨有某
某者，家为盗。”姜抚谕之，遂感化穆有所试之也。
中丞阮鹗帅兵讨倭，倭走南澳，乱民从倭者集梅岭
且万家，参议往屠之，水陆毕集，中军隔一舍宿。是夜
中丞踌躇不寐，出行。微月中。所偕来指挥林凤闻叹
息声，知为军门请所往。中丞曰：“大兵四合，梅岭之贼
可尽矣。然孰非赤子？其在浙直为倭，还梅岭则民也，
奈何？”毕歼之？夜引数骑入诏安，召教官觅梅岭所善
儒生二人，单骑抵梅岭。二生步从梅岭，先闻兵至，戒
侣约战败即入海从倭。嗣闻军门单骑至，始不信。有
曾役会城者，侦之果然，乃延入其堡之大家，众毕集，
衷刃以厅，堂上满不尽闻见，累几为台。登而谕之，众
环拜稽颡，相号泣。缚倭遁藏者数人以献。引众至悬
锺所，分别劝惩之。收其骁勇数千人，分隶水陆，梅岭
悉平。叶相国《苍霞集》曰：“身从儒生数人，抵梅岭，捕黠
民之为贼间者，而收其良者为兵。贼失乡导，乃大阻。”
盖指此也。

漳傍海，地多瘠卤，仰给粤、潮商粟以为常。嘉靖己未，
倭寇海沧、月港诸边，潮船不至。巡海邵公楩患之，移
文潮郡督趣粟船乃通。凡船至，必于水陆绾毂之处，
里有巨猾，连结冨室，贱价括籴，俟船既去，乃遽腾其
价，杂沙土售人，潮船复相戒不入境。公廉得其尤者
置之法，商船闻风复来。

三十五年十月，倭寇自漳浦六都登岸，屯住后江头
土城，流劫诏安，焚掠无数。十二月，倭船泊浯屿，寻出
潮州澄海界登岸，袭陷黄冈土城，劫掠诏安。

三十八年正月，倭寇由岛尾渡浮宫，直抵月港，夺船
散劫八、九都、珠浦及官屿等处，复归浯屿。

三十九年五月，饶贼张琏僭称伪号，众二千馀，袭陷
云霄城，城中为垆。

四十年正月，月港二十四将反，巡海道邵楩遣同知
邓士元、县丞金璧往抚之。先是，丁巳间，九都张维等
二十四人，共造一大船，接倭官莫能禁。戊午冬，巡海
道邵楩发兵剿捕，次于许坑。维等率众拒敌，官兵被
杀，由是益横，各据土堡为巢。“张维据九都城，吴川据
八都草坂城，黄隆据港口城，旬月之间，附近效尤，各”
立营垒，九都有草尾城、征头寨，八都有谢仓城，六七
都有槐浦九寨，四五都有方田、溪头、浮宫、霞郭四寨，
互相犄角，各有头目，号“二十八宿”、“三十六猛。”官府为
倭乱，故屡招之，竟不服。是年春，再议发兵扑灭，榜示
远近，诸寨转相要结，乘轻舸入镇门以扼兵冲，进薄
东山、水头等处，攻破虎渡城，杀掠尤惨。又攻田尾、合
浦、渐山，害甚于倭。南溪荆棘楩用以贼攻贼之计，遗
金币招致洪迪珍。倭众由陆路经诏安、漳浦，取道渐
山，进击八九都，战于草坂城外，倭败走，死者无数。郡
城戒严。复令海防同知邓士元、龙溪县丞金璧往抚
之，诸反侧稍安。至四十三年，张维等复叛，巡海道周
贤宣檄同知邓士元擒解军门斩之。自是，“设县”之议
起矣。

四十三年二月，参将戚继光大破倭寇于蔡坡。贼自
仙游流入漳浦、汤坑，众数千人，预设伏于蔡坡。继光
至，猝然蜂起，兵为小却。继光立斩退缩者数人，身自
督战，贼大溃，斩首三百馀级，官兵战死八十馀人。立
“忠勇祠”祀之。继光纪律严明，每出，人莫测。或解甲犒
师，方与所在当道欢饮，忽从间道急趋，贼惊以为神。
或围孤城，亟父老扶携登望女墙，冀援兵旦暮且至。
见远烟数点，隐隐似旌旗状。忽炮响，则贼已狼戾死
散。官兵业抵近郊，大破之矣。平倭、平寇，继光之功与
漳终始。时人为语曰：“俞龙戚虎，杀贼如土。”俞盖指大
猷也。

万历十一年四月，奸民吴双引等谋袭漳城。会久雨，
城东南隅圮数丈，贼喜，以为天助。乃积刍府前涂嵩
家，约“举火”为号。其党潘国佐等装器械南河舟中，候
城中火起，缘颓垣入。有黄疆者，素德于谢氏，私语其
故。谢固要疆首于指挥甘霖。霖密遣厮养士伺涂嵩
家，前后环守。亟诣署府推官丁此吕、督捕同知沈锐告变，搜获双引等八人，指挥督兵登陴，严闭诸栅。国
佐等见城上不举火，知事泄，各逸去。次日，悉捕获之，
并其僭书伪号名册。巡海道徐秋鹗分别首从，毙之
狱。馀党日布讹言，城中惶惧者两月。秋鹗廉首孽，寘
诸法，讹言始息。

十九年七月，奸民董公蔡杨中谋袭长泰县。先是公
杨中等修斋聚徒，潜蓄异志。至是谋乘夜袭城，邻人
蔡炳密侦知，白其事于知县李学诗，捕杨中等，一鞫
尽服。适延平推官罗心尧以行部至泰，再讯具得其
实，邑同谋者满纸。心尧密谕邑令，捕其素无赖者数
人，与杨中等俱解府。郡守李载阳笑以为“时当承平”，
何物猩狸，窥我金汤百二乎？反形未具，宜释之。学诗
泣争，乃返。诸贼系之狱，贼益肆无忌，与馀党集亡命，
连结客兵为外应。二十年，约以三月朔日夜举事，误
听为二月之晦。是夜诸贼戕狱卒，突入县衙。时学诗
家属先一日归，独二苍头及医者以身翼蔽，学诗犹
被数刃，苍头、医者俱伤，戍卒喊声震地，应者以非期
不至，贼斩北关。出日午，为乡兵所擒。当贼起时，大司
马戴曜忧居，闻变立起，负剑入县，寻令及符篆所在，
戒居民无轻动，第具器械，谨守栅门，以防冲突。邑人
从之。及贼走，令捕官督兵尾其后，而遣人持酒食犒
客兵，使不得渡河。故不移时而诸贼就戮。

天启六年春，海寇郑芝龙自龙井登岸，袭漳浦旧镇，
杀守将，遂泊金门、厦门，树旗招兵，旬月之间，从者数
千。所在勒冨民助饷，谓之“报水。”
崇祯元年，郑芝龙由厦门抵铜山，三月，攻杜浔堡，乡
绅丘懋炜率众拒却之。未几，芝龙与李魁奇俱就抚，
芝龙授游击，寻迁副总兵，盘踞海滨，上至台、温、吴淞，
下至潮、广，近海州郡，皆报水如故。同时有萧香、白毛
并横海上，后俱为芝龙所并。

黄道周讲学江东，每临讲时，堂设先圣位，具琴瑟钟
鼓，立监史读誓戒，献酬歌诗，主宾百拜四万。学者环
江门而来，听者千艘。礼乐之盛，比之河汾，亦一时仅
事云。

白居易《长庆集送吕漳州》诗：“今朝一壶酒，言送漳州
牧。牛自要闲游，爱花怜草绿。花前下鞍马，草上系丝
竹。行客饮数杯，主人歌一曲。端居惜风景，屡出劳僮
仆。独醉似无名，借君作题目。”诗意自豪，但遗其名。又
欧阳詹《送杨据》，见《漳州李使君序》中云：“李太守天枝
之英，金镜之明。盛物之量，秤物之衡。杨子咨容，不孤”
其鉴，而亦遗守名唐事，已如晨星，载以待考。

世传周匡业以贞元八年登第，弟匡物以元和十一
年登第，自德宗贞元八年至宪宗元和十一年，几三
十年。《嘉定志》疑抵牾，谓漳进士登第当自匡业始。今
考匡业乃以明经登第，非登进士第，则漳之进士始
于匡物明矣。

董思安，伪闽时漳州刺史也。《莆田志》载其忠，王氏谓
思安身长九尺，勇冠一时。南唐兵攻建州，思安领兵
赴难，战数不利。或说以去就计，思安曰：“吾辈世为王
氏臣，危而叛去，天下其有容我者乎？”众感其言，无有
叛者。城陷，思安全其众奔归泉州，南唐以为漳州刺
史，从效之弟从愿为副使，鸩杀思安，自领州事。相传
谓思安父名漳，故改漳州为南州。然实南唐定王氏
乱后，乃改州名，见《南唐书》时安适为刺史耳。

宋治平四年四月壬申，神宗出诸州贡物名件，自漳
州山姜花至同州榅桲，凡四十三州七十二种。手诏
曰：“四方入贡，虽云古礼，考之禹制，未有若兹之繁。自
今其悉罢之。”按：是时学士李清臣承旨，案稽图志，推
原物产，为条次开列上之，故其诏如此。

学使王世懋《闽部疏》曰：“闽西诸郡，人皆食山，自足为
举子业，不求甚工。漳穷海徼，其人以业文为不赀，以
舶海为恒产。故文则扬葩而吐藻，几埒三吴；武则轻
生而健斗，雄于东南，无事不令人畏也。”又云：“漳人既
业文，尤多习武。民间儒童每岁大比，蝇集省下，觊所
谓大续遗才者，不得留以就武试。又材官多能操觚”
伸纸，作“经生”语，故榜出五十人，大半是漳人也。
泉、漳间烧山土为瓦，皆黄色。郡人以海风能飞瓦，奏
请用筒瓦。民居皆俨似黄屋，䲭吻异状。官廨、缙绅之
居，尤不可辨。

福建下四州，如泉、兴、福州军府之额，皆用真书，漳州
之额用古篆体。故老相传，谓漳字从泣、从早，在书法
当忌不得已为篆书。然伪闽刺史董思安尝奏改为
南州。若改南州，或去水独用“章”字名州，亦不失为存
古。盖水以漳名，取其清浊相杂而有文章者也。
郡城南河，昔年水从东西闸直通城内，小舟载鱼盐
抵上街为渔头处，今有渔头庙现存，盖昔年鱼盐市
也。及后河沟壅塞，而市遂移东南浦头矣。其路旁有
《祈保亭，中碑记》云：“昔年此地荆榛，午后绝人迹，傍晚燐火青熠。”则知浦头原属荒浦也。

故老云：“府治后有小山，太守登堂，逾山而出。后人夷
之，风气减昔。”然不知其夷在何年也。今府治后有河，
河边有七星墩，不知始于何年。或曰：紫阳为之。
入龙溪界，自江东驿而南十馀里，峰峦岩石，磊落崒
嵂，如狮如象，如釜如豆，千形万状，尽奇而秀，气甚葱
郁。以时事验之，此郡正当盛际，宜有名世士兴于其
间，非“独科目之侈而已。”

新罗城在汀州境。《一统志》云：开元末，于新罗故城东
置长汀，为汀州府治。《寰宇记》云：开元末，新罗令孙奉
先昼假寐于厅事，见神曰：“吾新罗山之神，从府主求
一牛食。”按此，则新罗乃山名，当在长汀之西。晋、唐因
之以名县，非今之龙岩城，即古之新罗城也。

《府志》：龙岩有卖鬼宅，民不知何许人也。尝遍睨境内，
凡坟茔之无后者，辄籍记之，妄曰：“吾祖也，葬于是。”视
冨家之有丧者辄献之以要其直，受直则举其尸而
弃之。每风雨阴晦，墓居者尝闻鬼斗声。卖鬼氏亦尝
梦群鬼怒曰：“而败吾宅，暴吾骨，吾且诉于帝矣。”一日
复于北寨之北货一坟，其藏孔固，卖鬼氏发有寒色，
迨夜阴雨，见一朱衣拥从甚盛，呵曰：“孰启冢？在茅庐
者悉逸去。”厥明，见卖鬼氏门屏摧折，发狂疾，双拳还
自击，逾旬死。

崇祯十七年正月十六夜，漳平县内外土地祠神像
俱投入井，无一存者。越三月，贼数万围城。